Diari Oficial de la Generalitat Valenciana


Sumari del DOGV 6354, del 14-09-2010 (2010/9787)

DECRET 133/2010, de 10 de setembre, del Consell, pel qual es crea un institut d'Educació Secundària a Paiporta, per desglossament de l'Institut d'Educació Secundària La Sénia, de la mateixa localitat.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6354

Data del DOGV
:   14-09-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/9787


Data del document
:   10-09-2010

Organisme emissor
:   Conselleria d'Educació

Tipus de document
:   Decret

Anàlisi jurídica

 Descriptors 

:   * centre d'ensenyament

DECRET 133/2010, de 10 de setembre, del Consell, pel qual es crea un institut d'Educació Secundària a Paiporta, per desglossament de l'Institut d'Educació Secundària La Sénia, de la mateixa localitat. [2010/9787]  
L'Ajuntament de Paiporta, en sessió plenària de 26 d'abril de 2007, va cedir a la Generalitat un solar de la seua propietat de 16.336,14 m² a la partida de Cotelles, per a la construcció d'un nou institut, necessari per a atendre les previsions de la demanda de places escolars d'Educació Secundària.  
La cessió va ser acceptada per la Resolució de 21 de febrer de 2008, del conseller d'Economia, Hisenda i Ocupació, tot això en el marc de col·laboració establit en l'apartat 3 de la disposició addicional quinze de la Llei Orgànica 2/2006, de 3 de maig, d'Educació, i el Reial Decret 2274/1993, de 22 de desembre, de Cooperació de les Corporacions Locals amb el Ministeri d'Educació i Ciència, d'aplicació supletòria a la Comunitat Valenciana.   
Per a albergar l'esmentat centre docent, la societat mercantil Construccions i Infraestructures Educatives de la Generalitat Valenciana, SA (CIEGSA), ha gestionat la construcció d'un nou edifici escolar de conformitat amb les exigències de les disposicions per les quals s'establixen els requisits dels centres que impartisquen ensenyances escolars de règim general, i de l'Orde de 15 de maig de 1992, de la Conselleria de Cultura, Educació i Ciència, per la qual es van aprovar els programes de necessitats per a la redacció de projectes de construcció de centres d'Educació Infantil, Educació Primària, Educació Infantil i Primària, Educació Secundària Obligatòria i Educació Secundària Completa de la Generalitat.  
D'acord amb la proposta efectuada pel Servici de Planificació Educativa de la Direcció General d'Ordenació i Centres Docents, el nou centre es crea per desglossament de l'Institut d'Educació Secundària La Sénia, de la mateixa localitat.  
Per això, de conformitat amb el que establix l'article 17 de la Llei Orgànica 8/1985, de 3 de juliol, Reguladora del Dret a l'Educació, la Llei Orgànica 2/2006, de 3 de maig, d'Educació, i l'article 1 del Reglament Orgànic i Funcional dels Instituts d'Educació Secundària, aprovat pel Decret 234/1997, de 2 de setembre, del Consell, a proposta del conseller d'Educació i amb la deliberació prèvia del Consell, en la reunió del dia 10 de setembre de 2010,  
DECRETE  
Article 1  
Es crea, per desglossament de l'Institut d'Educació Secundària La Sénia, codi 47182073, el centre docent següent:  
Província: València.  
Localitat: Paiporta.  
Denominació: Institut d'Educació Secundària Núm. 2.  
Titular: Generalitat.  
Codi: 70582345.  
Domicili: C/ Jaume I, s/n.  
Composició: 24 unitats d'Educació Secundària Obligatòria i 6 de Batxillerat.  
Capacitat: 720 places escolars d'Educació Secundària Obligatòria i 210 de Batxillerat.  
Article 2  
L'Institut d'Educació Secundària La Sénia quedarà configurat per 16 unitats d'Educació Secundària Obligatòria, 4 de Batxillerat i 5 cicles formatius de Formació Professional. La seua capacitat es fixa en 480 places escolars d'Educació Secundària Obligatòria, 140 de Batxillerat i 300 de Formació Professional.  
DISPOSICIONS ADDICIONALS  
Primera  
El que establix este decret s'inscriurà en el Registre de Centres Docents de la Comunitat Valenciana.  
Segona  
Es faculta el conseller competent en matèria d'educació perquè adopte les mesures necessàries per a l'acompliment i desplegament del que establix este decret, així com per a modificar, si és el cas, el domicili, la denominació i la configuració del centre.  
Tercera  
El personal docent amb destinació definitiva en l'Institut d'Educació Secundària La Sénia que, a conseqüència del desglossament, s'adscriga al centre que es crea per mitjà d'este decret, mantindrà l'antiguitat que posseïa en el centre d'origen, en aplicació del que establixen les disposicions addicionals sèptima.3 i dotze del Reial Decret 2112/1998, de 2 d'octubre, pel qual es regulen els concursos de trasllats d'àmbit nacional per a la provisió de places corresponents als cossos docents.  
DISPOSICIÓ FINAL  
Única  
Este decret es publicarà en el Diari Oficial de la Comunitat Valenciana i produirà efectes des de l'inici del curs escolar 2010/11, excepte pel que fa al nomenament de l'equip directiu, supòsit en què s'estenen a l'1 de juliol de 2010.  
València, 10 de setembre de 2010  
El president de la Generalitat,  
FRANCISCO CAMPS ORTIZ  
El conseller d'Educació,  
ALEJANDRO FONT DE MORA TURÓN